Εθνική Επιτροπή Βιοηθικής

Γενικά

Η Εθνική Επιτροπή Βιοηθικής (ΕΕΒ) ιδρύθηκε με τον νόμο 2667/1998 . Η επίσημη ιστοσελίδα της είναι http://www.bioethics.gr

Οι Αρμοδιότητές της

Ο κεντρικός ρόλος της Επιτροπής είναι η αποκλειστική άσκηση συμβουλευτικών αρμοδιοτήτων προς κάθε όργανο ή φορέα της Πολιτείας, είτε με δική της πρωτοβουλία, είτε όταν ζητηθεί. 
Παράλληλα, κύριο μέλημά της είναι η ανάδειξη και η ενίσχυση του δεσμού μεταξύ των βιολογικών και τεχνολογικών εφαρμογών με τις κοινωνικές και ηθικές αξίες που διέπουν την κοινωνία και τη νομοθεσία που ισχύει στον ελληνικό αλλά και το διεθνή χώρο. Παρακολουθεί τις τρέχουσες εξελίξεις στη Βιοηθική, δηλαδή την πρόοδο στη Βιολογία, στη Γενετική και στην Τεχνολογία γενικότερα και τις επεξεργάζεται με γνώμονα τις ηθικές και νομικές τους προεκτάσεις.  
Αυτό πρακτικά συνεπάγεται τον ερευνητικό της χαρακτήρα σε επίπεδο βιβλιογραφικής έρευνας, μελέτης του υπάρχοντος νομικού πλαισίου, χωρίς να εξαιρείται βεβαίως το Ευρωπαϊκό και διεθνές ισχύον νομικό καθεστώς/πλαίσιο. 
Η έκδοση Γνωμών και Εκθέσεων είναι μια από τις βασικές αρμοδιότητες που επιτελεί η Επιτροπή, κατόπιν επεξεργασίας των θεμάτων βιοηθικής που ανακύπτουν. Όλες οι Γνώμες και Εκθέσεις που έχουν συνταχθεί βρίσκονται επιγραμματικά παρακάτω, αλλά και αναλυτικά στην ιστοσελίδα της. Κάθε χρόνο από την ίδρυσή της συντάσσει Ετήσιες Εκθέσεις που επίσης βρίσκονται διαθέσιμες σε κάθε ενδιαφερόμενο. 
Η Εθνική Επιτροπή Βιοηθικής συνεργάζεται με αρμόδιους φορείς της χώρας με σκοπό την τροποποίηση ή τη σύνταξη νέων προτάσεων για σχέδια νόμων ή το σχεδιασμό και τη λήψη νέων μέτρων πολιτικής.  Επιπλέον εκπροσωπεί την χώρα μας σε διεθνή συνέδρια και fora παρακολουθώντας όλες τις εξελίξεις και αποτελώντας ενεργό κομμάτι της Ευρωπαϊκής πορείας σε θέματα Βιοηθικής.

Οι Δραστηριότητές της

Πέρα από ερευνητικό και συμβουλευτικό χαρακτήρα, η Επιτροπή έχει και εκπαιδευτικό χαρακτήρα. 
Από τον Νοέμβριο του 2011 τρέχει το πρόγραμμα «Η Βιοηθική πάει Σχολείο» ανταποκρινόμενη θετικά στο κάλεσμα σχολείων και εκπαιδευτηρίων της Δευτεροβάθμιας εκπαίδευσης. Σκοπός των εκδηλώσεων αυτών είναι η ενημέρωση γύρω από θέματα που διδάσκονται οι ίδιοι οι μαθητές  και ο γόνιμος προβληματισμός τους επάνω σε αυτά. Τέτοια θέματα είναι κατά βάση η κλωνοποίηση, η χαρτογράφηση του ανθρώπινου γονιδιώματος, η ευθανασία, οι μεταμοσχεύσεις, η προστασία της βιοποικιλότητας και η εξωσωματική γονιμοποίηση. Πάνω από 15 ενημερώσεις έχουν ήδη πραγματοποιηθεί σε Γυμνάσια και Λύκεια της χώρας.
Τα ΒΙΟ-ΗΘΙΚΑ καλύπτουν τις ενημερωτικές ανάγκες του κοινού, αποτελώντας το επίσημο μηνιαίο Newsletter με πρόσφατα νέα βιοηθικής από όλο τον κόσμο, παρουσιάσεις βιβλίων, ενημέρωση σχετικά με επερχόμενα διεθνή συνέδρια και σεμινάρια στη Βιοηθική και άρθρα που διατίθενται online.  
Το 2013 για πρώτη φορά δημιουργήθηκε και έλαβε χώρα ολοκληρωμένο εκπαιδευτικό πρόγραμμα σεμιναρίων στη θεματολογία της Βιοηθικής από τον Ιανουάριο μέχρι και τον Ιούνιο. Τα σεμινάρια κάλυψαν τομείς όπως η ευθανασία, οι μεταμοσχεύσεις, οι γενετικά τροποποιημένοι οργανισμοί, η έκτρωση, η σχέση ιατρού-ασθενή, οι κλινικές μελέτες, οι Νευροεπιστήμες, η μεταχείριση των ζώων κ.α. 
Το εκπαιδευτικό πρόγραμμα θα συνεχιστεί για δεύτερη συνεχόμενη χρονιά το 2014. 
Ελεύθερα σεμινάρια για τη Βιοηθική και το Δίκαιο έχουν πραγματοποιηθεί στο παρελθόν με αφετηρία το 2010, στη Σχολή Δημόσιας Διοίκησης, στο Πάντειο Πανεπιστήμιο, στο Συνήγορο του Πολίτη και αλλού.

Το Έργο της

Η Εθνική Επιτροπή Βιοηθικής έχει ασχοληθεί με σημαντικά θέματα που έχουν έρθει ή έρχονται στο προσκήνιο της επικαιρότητας και παρουσιάζουν νομοθετικό, κοινωνικό και ηθικό ενδιαφέρον.

Γνώμες και Εκθέσεις της μπορεί να βρει κάθε ενδιαφερόμενος στην ιστοσελίδα της, στα εξής θέματα:
1.«Βελτίωση» Χαρακτηριστικών του Ανθρώπου – Φυσικά Χαρακτηριστικά (Γνώμη και Έκθεση) – 08.04.2013
2.Περί Προστασίας των Ζώων που Χρησιμοποιούνται για Επιστημονικούς Σκοπούς (Γνώμη) – 09.11.2012
3.Άμεση Πρόσβαση σε Γενετικές Εξετάσεις (Γνώμη και Έκθεση) – 30.03.2012
4.Σύγκρουση Συμφερόντων στη Βιοϊατρική Έρευνα (Γνώμη και Έκθεση) – 05.07.2011
5.Μεταδοτικά Λοιμώδη Νοσήματα: Δημόσιο Συμφέρον και Αυτονομία (Γνώμη και Έκθεση) – 18.03.2011
6.Συναίνεση στη σχέση Ιατρού-Ασθενή (Γνώμη και έκθεση) – 29.03.2010
7.Διαχείριση του Βιολογικού Πλούτου (Γνώμη και Έκθεση) – 25.02.2009
8.Ηθική της Έρευνας στις Βιολογικές Επιστήμες (Γνώμη και Έκθεση)
Επίσης διαθέσιμα από την Επιτροπή
Υπόδειγμα Κώδικα Δεοντολογίας για την έρευνα στις βιολογικές επιστήμες,
ΟΔΗΓΟΣ για τις Επιτροπές Δεοντολογίας της Βιολογικής Έρευνας (ΕΔΒΕ) – 19.06.2008
9.Χρήση Γενετικών Δεδομένων στην Ιδιωτική Ασφάλιση (Γνώμη και Έκθεση) – 11.01.2008
10.Προγεννητική και Προεμφυτευτική Διάγνωση (Γνώμη και Έκθεση) 09.03.2007
11.Συλλογές Ομφαλοπλακουντιακού Αίματος (Γνώμη) – 02.02.2007
12.Τράπεζες Βιολογικού Υλικού Ανθρώπινης Προέλευσης (Γνώμη και Έκθεση) – 30.06.2006
13.Τεχνητή Παράταση της Ζωής (Γνώμη και Έκθεση) – 27.01.2006
14.Μεταμοσχεύσεις (Γνώμη) – 16.12.2005
15.Κώδικας Ιατρικής Δεοντολογίας (Γνώμη) 14.12.2005
16.Επιτροπές Ηθικής και Δεοντολογίας (Γνώμη) 14.12.2005
17.Κλινικές Μελέτες (Γνώμη και Έκθεση) – 21.01.2005
18.Πειραματόζωα: Μεταχείριση (Γνώμη και Έκθεση) – 05.03.2004
19.Πατέντες στη Βιοτεχνολογία (Γνώμη και Έκθεση) 29.09.2003
20.Κλωνοποίηση (Γνώμη και Έκθεση) – 28.02.2003
21.Ιατρικώς Υποβοηθούμενη Αναπαραγωγή (Γνώμη) – 11.10.2002
22.Βλαστοκύτταρα: Βιοϊατρική Έρευνα και Κλινική Ιατρική (Γνώμη και Έκθεση) – 21.12.2001
23.Γενετικά Δεδομένα: Συλλογή και διαχείριση (Γνώμη και Έκθεση) – 21.03.2001
24.Γενετικά Αποτυπώματα: Ποινική Διαδικασία (Γνώμη και  Έκθεση) – 21.03.2001
25.Γενετικά Τροποποιημένα Φυτά (Γνώμη) – 10.03.2000
 

Διαθέσιμες στην ιστοσελίδα είναι και οι ακόλουθες Εκδόσεις:
1.'Ευθανασία' Αφιέρωμα στον Πρώτο Πρόεδρο της Εθνικής Επιτροπής Βιοηθικής Γεώργιο Κουμάντο.
2.Βιοηθική και Ανθρώπινα Δικαιώματα. Τα 10 Χρόνια της Σύμβασης του Oviedo. Πρακτικά Ημερίδας.
3.Θέσεις για Σύγχρονα Προβλήματα, Κείμενα 2000-2007.
4.Δίκαιο και Βιοηθική. Πρακτικά Ημερίδας.
5.Έντυπες Γνώμες και Εκθέσεις της Εθνικής Επιτροπής Βιοηθικής.
6.Recommendations and Reports.
7.Κείμενα για τη Βιοηθική.
8.Βιοηθική και Βιοπολιτική.